**Ն Ա Խ Ա Գ Ի Ծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»**

**Հոդված 1.** «Առևտրի և ծառայությունների մասին» Հայաստանի Հանրապետության 2004 թվականի նոյեմբերի 24-ի ՀՕ-134-Ն օրենքի /այսուհետ` Օրենք/ 2-րդ հոդվածում լրացնել նոր պարբերություն՝ հետևյալ բովանդակությամբ․

«***առևտրի իրականացման վայրի փակ վաճառատեղ`*** առուվաճառքի պայմանագրով գործարքներ կատարելու համար օգտագործվող տեղ, որն ունի տանիք և առանձնացված է պատերով կամ գտնվում է շինության ներսում.

**Հոդված 2.** Օրենքի 5-րդ հոդվածի 4-րդ մասում լրացնել նոր ե) կետ հետևյալ բովանդակությամբ.

 «ե) տարածքի անվտանգությունն ապահովող անձնակազմով։»։

**Հոդված 3.** Օրենքի 7-րդ հոդվածում՝

«1) 1-ին մասի ա) կետում «կատարումը.» բառից հետո լրացնել «, ինչպես նաև սանիտարական, հակահրդեհային կանոններով սահմանված պահանջները» բառերով:

2) 1-ին մասում լրացնել նոր ը), թ), ժ) կետեր հետևյալ բովանդակությամբ.

«ը) Ինտերնետային կայքի առկայությունը։ Ինտերնետային կայքում ոչ ուշ, քան ամսական պարբերականությամբ հրապարակվում է առևտրի իրականացման վայրի հատակագիծը՝ ըստ համարակալված վաճառատեղերի, որը պարունակում է նշում ինչպես զբաղեցված, այնպես էլ ազատ վաճառատեղերի վերաբերյալ.

թ) փակ վաճառատեղերում և ապրանքային պահեստներում (առկայության դեպքում) ապրանքներն անվնաս, առանց ապրանքային տեսքի և սպառողական հատկանիշների կորստի պահելու հնարավորությունը․

ժ) վաճառատեղի (այդ թվում` առևտրի օբյեկտի) տրամադրման համար սույն օրենքով նախատեսված պայմանների ապահովման նպատակով լրացուցիչ վճարներ չգանձելը:»:

3) Ուժը կորցրած ճանաչել 1-ին մասի է) կետը։

4) 3-րդ մասի 1-ին պարբերությունից հետո լրացնել նոր պարբերություն հետևյալ բովանդակությամբ.

«Առևտրի իրականացման վայրի կազմակերպիչը վաճառատեղերը (այդ թվում՝ առևտրի օբյեկտները) վճարովի կամ անհատույց օգտագործման է տրամադրում իր ինտերնետային կայքում հրապարակային օֆերտա ներկայացնելու միջոցով։ Հրապարակային օֆերտան պետք է պարունակի տեղեկություններ յուրաքանչյուր վաճառատեղի (առևտրի օբյեկտի) մակերեսի և վճարի չափի, ինչպես նաև սույն օրենքի 7-րդ հոդվածի ը), թ) և ժ) կետերով նախատեսված պայմանների վերաբերյալ։»։

**Հոդված 4.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

***ՀՈԴՎԱԾ 1.*** Վարչական իրավախախտումների վերաբերյալ Հայաստանի Հանրապետության 1985 թվականի դեկտեմբերի 6-ի օրենսգրքի (այuուհետ` Oրենuգիրք) 158-րդ հոդվածում լրացնել նոր 35-38-րդ մասեր` հետևյալ բովանդակությամբ.

«Առևտրի իրականացման վայրի կազմակերպչի կողմից  ինտերնետային կայքում ոչ ուշ, քան ամսական պարբերականությամբ առևտրի իրականացման վայրի հատակագիծը՝ ըստ համարակալված և ինչպես զբաղեցված, այնպես էլ ազատ վաճառատեղերի չհրապարակելը՝

առաջացնում է տուգանքի նշանակում պաշտոնատար անձի նկատմամբ` սահմանված նվազագույն աշխատավարձի երկուհարյուրապատիկից մինչև երեքհարյուրապատիկի չափով:

Առևտրի իրականացման վայրի կազմակերպչի կողմից վաճառատեղի (այդ թվում` առևտրի օբյեկտի) տրամադրման համար «Առևտրի և ծառայությունների մասին» ՀՀ օրենքով նախատեսված պայմանների ապահովման նպատակով լրացուցիչ վճարներ գանձելը՝

առաջացնում է տուգանքի նշանակում պաշտոնատար անձի նկատմամբ` սահմանված նվազագույն աշխատավարձի երկուհարյուրապատիկից մինչև երեքհարյուրապատիկի չափով:

Առևտրի իրականացման վայրի կազմակերպչի կողմից վաճառատեղերը (այդ թվում՝ առևտրի օբյեկտները) առանց իր ինտերնետային կայքում հրապարակային օֆերտա ներկայացնելու միջոցով վճարովի կամ անհատույց օգտագործման տրամադրելը կամ «Առևտրի և ծառայությունների մասին» Հայաստանի Հանրապետության օրենքով  հրապարակային օֆերտային ներկայացվող պահանջները չպահպանելը՝

առաջացնում է տուգանքի նշանակում պաշտոնատար անձի նկատմամբ` սահմանված նվազագույն աշխատավարձի երկուհարյուրապատիկից մինչև երեքհարյուրապատիկի չափով:

Սույն հոդվածի 35-37-րդ մասերով նախատեսված արարքները վարչական տույժի նշանակման օրվանից մեկ տարվա ընթացքում կրկին կատարելը`

առաջացնում է տուգանքի նշանակում՝ պաշտոնատար անձի նկատմամբ` սահմանված նվազագույն աշխատավարձի երեքհարյուրապատիկից մինչև չորսհարյուրապատիկի չափով։

  ***Հոդված 2*** Օրենսգիրք 244.7 հոդվածի 1-ին մասում «և 26-րդ» բառերը փոխարինել «, 26-րդ, 35-րդ, 36-րդ, 37-րդ և 38-րդ» բառերով։

***ՀՈԴՎԱԾ 3.*** Եզրափակիչ մաս

Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:

**ՀԻՄՆԱՎՈՐՈՒՄ**

**«ԱՌԵՎՏՐԻ ԵՎ ԾԱՌԱՅՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ՆԱԽԱԳԾԵՐԻ (ԱՅՍՈՒՀԵՏ՝ ՆԱԽԱԳԻԾ) ՎԵՐԱԲԵՐՅԱԼ**

 **1․ Իրավական ակտի անհրաժեշտությունը**

 Սույն Նախագծի ընդունումը պայմանավորված է ՀՀ կառավարության կողմից իրականացվող բարեփոխումների շարունակականության ապահովման, ինչպես նաև առևտրի իրականացման վայրի վաճառատեղի տրամադրման գործընթացի կանոնակարգման անհրաժեշտությամբ։

 **2․ Ընթացիկ իրավիճակը, առկա խնդիրները և նպատակը**

Ներկայումս, «Առևտրի և ծառայությունների մասին» ՀՀ օրենքի համաձայն առևտրի իրականացման վայրի կազմակերպիչը վաճառատեղերը վճարովի կամ անհատույց օգտագործման նպատակով տրամադրում է վաճառողներին` նրանց հետ օրենքով սահմանված կարգով կնքված Հայաստանի Հանրապետության կառավարության կողմից հաստատված տիպային պայմանագրի հիման վրա, բացառությամբ անմիջապես կազմակերպչի կողմից վաճառքն իրականացնելու դեպքերի: Վերոգրյալ դրույթի հիման վրա ՀՀ կառավարության կողմից 2014 թվականի նոյեմբերի 6-ին ընդունվել է «Առևտրի իրականացման վայրի վաճառատեղի տրամադրման տիպային պայմանագրի ձևը հաստատելու մասին» ՀՀ կառավարության որոշումը, որի նպատակը, ըստ էության, առևտրի իրականացման վայրի կազմակերպչի և վաճառողի միջև հարաբերությունների հնարավորինս հստակեցումն ու տվյալ ոլորտում վաճառողների միջև հավասար մրցակցային պայմանների ապահովումն էր։

Հաշվի առնելով վերոգրյալը և տվյալ ոլորտում գործունեություն ծավալող տնտեսավարողների կողմից բարձրաձայնած խնդիրները, որոնք ի հայտ են եկել իրավակիրառ պրակտիկայում՝ Նախագծով առաջարկվում է հստակեցնել և առավել մանրամասն սահմանել առևտրի իրականացման վայրի կազմակերպչի և վաճառողի իրավունքներն ու պարտականությունները, մասնավորապես՝

1. Սահմանվում է, որ առևտրի իրականացման վայրի կազմակերպիչը պարտավոր է ապահովել՝
* Ինտերնետային կայքի առկայությունը, որում ոչ ուշ, քան ամսական պարբերականությամբ հրապարակվում է առևտրի իրականացման վայրի հատակագիծը՝ ըստ համարակալված վաճառատեղերի, որը պարունակում է նշում ինչպես զբաղեցված, այնպես էլ ազատ վաճառատեղերի վերաբերյալ.
* փակ վաճառատեղերում և ապրանքային պահեստներում (առկայության դեպքում) ապրանքներն անվնաս, առանց ապրանքային տեսքի և սպառողական հատկանիշների կորստի պահելու հնարավորությունը․
* վաճառատեղի (այդ թվում` առևտրի օբյեկտի) տրամադրման համար օրենքով նախատեսված պայմանների ապահովման նպատակով լրացուցիչ վճարներ չգանձելը․
1. Սահմանվում է, որ առևտրի կենտրոնները, սպառողական ապրանքների, գյուղատնտեսական արտադրանքի և կենդանիների շուկաները պետք է ապահովված լինեն տարածքի անվտանգությունն ապահովող անձնակազմով.

3․ Ամրագրվում է, որ առևտրի իրականացման վայրի կազմակերպիչը պարտավոր է ապահովել նաև սանիտարական, հակահրդեհային կանոններով սահմանված պահանջները․

5․ Տնտեսավարողների համար հավասար պայմաններ և սեփական գործարար շահերի հիման վրա որոշումներ կայացնելու հնարավորությունը ապահովելու նպատակով՝ առաջարկվում է վերացնել առևտրի իրականացման վայրի կազմակերպչի և վաճառողի միջև վաճառատեղի (այդ թվում` առևտրի օբյեկտի) տրամադրման համար սահմանված գանձվող ամսական վճարի առավելագույն չափը (տվյալ ամսվա իրացման շրջանառության 1,5 տոկոս)։

6․ Սահմանվում է վարչական պատասխանատվություն առևտրի իրականացման վայրի կազմակերպչի կողմից  ինտերնետային կայքում ոչ ուշ, քան ամսական պարբերականությամբ առևտրի իրականացման վայրի հատակագիծը՝ ըստ համարակալված և ինչպես զբաղեցված, այնպես էլ ազատ վաճառատեղերի չհրապարակելու, վաճառատեղի տրամադրման համար «Առևտրի և ծառայությունների մասին» ՀՀ օրենքով նախատեսված պայմանների ապահովման նպատակով լրացուցիչ վճարներ գանձելու, վաճառատեղերը առանց իր ինտերնետային կայքում հրապարակային օֆերտա ներկայացնելու միջոցով վճարովի կամ անհատույց օգտագործման տրամադրելու կամ «Առևտրի և ծառայությունների մասին» Հայաստանի Հանրապետության օրենքով  հրապարակային օֆերտային ներկայացվող պահանջները չպահպանելու համար

7․ Սահմանվում է, որ նախատեսված վարչական իրավախախտումների վերաբերյալ գործերը քննում և վարչական տույժեր է նշանակում Շուկայի վերահսկողության տեսչական մարմինը։

 **3․ Տվյալ բնագավառում իրականացվող քաղաքականությունը**

ՀՀ կառավարությունը որդեգրել է պետական կարգավորումների արդյունավետության բարձրացման, գործող ընթացակարգերի բարելավման և պարզեցման քաղաքականություն:

 **4․ Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ տնտեսական զարգացման և ներդրումների նախարարության կողմից:

**5․ Ակնկալվող արդյունքը.**

Նախագծի ընդունմամբ պայմանավորված ակնկալվող արդյունքը կլինի առևտրի իրականացման վայրի կազմակերպչի և վաճառողի միջև հարաբերությունների հնարավորինս հստակեցումն ու տվյալ ոլորտում վաճառողների միջև հավասար մրցակցային պայմանների ապահովումը։